KIRJALLINEN KYSYMYS E-0039/03 esittäjä(t): Renato Brunetta (PPE-DE) komissiolle. 9. joulukuuta 1996 annetun direktiivin 96/82/EY 3 artiklassa määriteltyä suuronnettomuutta (Seveso 2) vastaava Porto Margheran petrokemian tehtaalla 28. marraskuuta 2002 sattunut suuronnettomuus.



Virallinen lehti nro 242 E , 09/10/2003 s. 0087 - 0088



KIRJALLINEN KYSYMYS E-0039/03 esittäjä(t): Renato Brunetta (PPE-DE) komissiolle (21. tammikuuta 2003) Aihe: 9. joulukuuta 1996 annetun direktiivin 96/82/EY 3 artiklassa määriteltyä suuronnettomuutta (Seveso 2) vastaava Porto Margheran petrokemian tehtaalla 28. marraskuuta 2002 sattunut suuronnettomuus - Venetsiassa, Italiassa sijaitsevan Porto Margheran petrokemian tehtaalla sattui vakava onnettomuus 28. marraskuuta 2002. Onnettomuus vastaa 9. joulukuuta 1996 annetun direktiivin 96/82/EY(1) 3 artiklassa määriteltyä suuronnettomuutta, jota kutsutaan nimellä Seveso 2. Voimakasta räjähdystä seurasi tulipalo, joka tuhosi kaksi kloorihartsivarastoa, ja myrkyllisiä aineita, muun muassa dioksiinia, pääsi hallitsemattomasti ilmaan. Räjähdyksessä loukkaantui neljä henkilöä ja koko Margheran ja Mestren alueen asukkaille (noin 200 000 asukasta) annettiin hälytys ja heitä kehotettiin pysymään sisätiloissa. - 1,2-dikloorietaani (DCE) ja vinyylikloridimonomeeri (VCM) ovat syöpää aiheuttavia aineita, jotka on mainittu Seveso 2 -direktiivin liitteessä 1. - Tuotantolaitokset omistava yritys anoi kesäkuussa 2000 ympäristöministeriöltä lupaa saada laajentaa sekä vinyylikloridimonomeerin että polyvinyylikloridin (PVC) tuotantoa. - Kansallisen komitean tekemässä ympäristövaikutusten arvioinnissa pyyntöön suhtauduttiin kielteisesti (1. elokuuta 2002). Samoin kulttuuriministeriö antoi kielteisen lausunnon. - Ympäristövaikutusten arviointi on väline, jonka perusteella Italian kansalaisten ja elinten on mahdollista saada tietoa hakemuksen sisällöstä ja komitean antamasta loppuraportista. Tämä on yksi perusperiaatteista ympäristövaikutusten arvioinnin ja yleisölle tiedottamisen kannalta. - Miksi ympäristöasioista ja alueellisesta suojelusta vastaava ministeriö ei ole yli viisi vuotta ympäristövaikutusarvioinnin tekemisestä vastaavan komitean lausunnon jälkeen antanut kielteistä lausuntoa ympäristövaikutuksista, jotka koskevat vinyylikloridimonomeerin ja metyylikloridin tuotannon lisäämistä? - Miksi komissio ei ole vielä, yhteisön lainsäädännön huomioon ottaen, käynnistänyt Porto Margheran kaikkien kemiantehtaiden perusteellista tutkimusta, jotka ovat todellinen vaara alueen asukkaiden ja työntekijöiden turvallisuuden ja terveyden kannalta. (1) EYVL L 10, 14.1.1997, s. 13. Margot Wallströmin komission puolesta antama vastaus (3. maaliskuuta 2003) Komission valtuudet rajoittuvat siihen, mitä niistä määrätään Euroopan yhteisön perustamissopimuksessa. Sopimuksen 211 artiklan mukaan komission tehtävä on varmistaa, että yhteisön oikeutta sovelletaan asianmukaisesti kaikissa jäsenvaltioissa. Näin ollen komissiolla on valtuudet tarkastaa, miten jäsenvaltiot soveltavat vaarallisista aineista aiheutuvien suuronnettomuusvaarojen torjunnasta 9. joulukuuta 1996 annettua neuvoston direktiiviä 96/82/EY(1), mutta sillä ei ole valtaa toimia jäsenvaltioiden sijaan. Direktiivin 96/82/EY 18 artiklan mukaan jäsenvaltioiden tehtävä on järjestää tarkastukset tai muita kyseiseen tuotantolaitostyyppiin soveltuvia valvontakeinoja. Komissiolla ei siten ole toimivaltuuksia ottaa käyttöön direktiivin soveltamisalaan kuuluvien laitosten tarkastuksia. Koska komissio ei kuitenkaan tunne kysyjän kuvaamaa nimenomaista tilannetta, se ryhtyy tarvittaviin toimiin kerätäkseen asiasta yksityiskohtaista tietoa ja varmistaakseen perustamissopimuksen sille asettamissa rajoissa, että yhteisön lainsäädäntöä noudatetaan. Italian antama asetus, jolla saatetaan päätökseen ympäristövaikutusten arviointimenettely hankkeesta, jolla kasvatetaan sekä vinyylikloridimonomeerin (VCM) että dikloorietaanin (DCE) tuotantokapasiteettia Porto Margherassa (YVA-asetus) ei itsessään ole tässä vaiheessa merkityksellinen ottaen huomioon 27. kesäkuuta 1985 tiettyjen julkisten ja yksityisten hankkeiden ympäristövaikutusten arvioinnista annettu neuvoston direktiivi 85/337/ETY(2), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY(3). Sillä voi olla merkitystä, jos ja kun hankkeelle myönnetään lupa. Direktiivin 9 artiklassa säädetään seuraavaa: Kun päätös luvan myöntämisestä tai sen epäämisestä on tehty, toimivaltaisen viranomaisen tai viranomaisten on tiedotettava tästä kansalaisille asianmukaisten menettelyjen mukaisesti ja toimitettava kansalaisten saataville seuraavat tiedot: - päätöksen sisältö ja kaikki siihen liittyvät ehdot - päätöksen perusteena olevat pääasialliset syyt ja näkökohdat - tarvittaessa kuvaus tärkeimmistä toimenpiteistä merkittävimpien haitallisten vaikutusten välttämiseksi, vähentämiseksi ja, jos mahdollista, poistamiseksi. Parlamentin jäsenen antamista tiedoista ilmenee, että päätöstä luvan myöntämisestä tai epäämisestä ei kyseisessä tapauksessa ole vielä hyväksytty. Se, ettei Italia ole vielä julkaissut YVA-asetusta, ei siis merkitse, että Italia olisi toiminut vastoin direktiiviä 85/337/ETY, sellaisena kuin se on muutettuna. Ei myöskään voida todeta, että direktiiviä olisi rikottu. (1) EYVL L 10, 14.1.1997. (2) EYVL L 175, 5.7.1985. (3) EYVL L 73, 14.3.1997.